
Az iskola a tanulás helye. A bűn és következményei miatt a tanulást nem mindig szeretjük, fárasztó gyakran megterhelő, néha kétségbeejtő. Sokan remélik, hogy hamarosan eljön az időpont amikor vége van az iskolának, nem kell többet tanulni… Aztán csalódnak, mert a tanulás nem ér véget. Kiderül, hogy maga az életünk egy iskola, ahol mindvégig tanulni kell, és ha nem tesszük, az nekünk okoz kárt, szenvedést. A keresztyén élet is egy iskola, egy halálig tartó tanulás, amihez ha jól állunk hozzá, a nehézségek, szenvedések között sok örömet okoz. Megláthatjuk, megérthetjük ennek az életnek a nagy kérdéseit, világossá válhatnak az összefüggések, igazi bölcsességre  tehetünk szert. De mindezek felett közelebb visz a mi drága megváltónkhoz, Jézus Krisztushoz és a mi végtelen, hatalmas, dicsőséges Atyánkhoz.

Melyek a fő tantárgyak a keresztyén élet iskolájában? Mit kell megtanulni és hogyan? Az engedelmesség? A jó cselekvése? Megfelelés a törvénynek? A hit? A bizalom? Az evangélium? Valószínűleg ismerik ezeket a tantárgyakat azok, akik Krisztusban hisznek, akik valamilyen vallásos háttérrel rendelkeznek. De vajon ismerjük-e a helyes összefüggéseket, ezen tantárgyak helyes fontossági sorrendjét? Melyik az első, és mi következik utána? Hogyan függ össze ezekkel a többi? Kérdéseinkre választ kapunk Illés próféta életének a tanulmányozása által. Nem csak elméleti válaszokat kapunk, hanem a gyakorlatban követhetjük végig Illés útját, amint ő maga tanulja a fent említett tárgyakat, vizsgázik belőlük, átmegy a vizsgán vagy elbukik és aztán következnek az újabb és újabb kurzusok, fokozatok.  A legfelemelőbb az egészben pedig a diploma osztó – amikor különleges járművet küld az Úr Illés után, hogy azzal szállíttassa a végső dicsőségbe, ahol nem lesz többé halál, sem gyász, sem jajkiáltás, sem fájdalom (Jelenések 21:4) – semmi szenvedés, semmi rossz, csak öröm, végső megelégedés, boldogság. Milyen jó lenne ha már itt tartanánk, de még nem. Még van néhány kurzus hátra, néhány vizsga, feladat, amit el kell végezni. Mi következik tehát? 


1. Ez volt az előző igehirdetésem kérdése. Mi következik? Most talán sokkal húsba vágóbb ez a kérdés Illés számára, hiszen kiszáradt a patak amiből ivott eddig. Ő engedelmes volt, elment arra helyre amit Isten számára kijelölt. Várt és engedelmeskedett és lám most mégis kiszáradt a patak. Igyekezett helyt állni ezen a kurzuson, aztán mégis másképp alakulnak a dolgok, mint ahogy szeretnénk. Megfeledkezett az Úr? Meggondolta magát? Mégsem szereti Illést annyira? Mégsem szeret engem igazán? Ne siessük el a következtetések levonását. Ne siessünk kétségbe esni. Előbb forduljunk oda szerető és kegyelmes Urunkhoz és kérdezzük meg, hogy mi szándéka ezzel az eseménnyel. Milyen megoldást készített számunkra? És várjuk meg a válaszát! A keresztyén élet egyik legnehezebb kurzusa a várakozás. Ebből nagyon sokszor vizsgázunk. Azért nehéz, mert nem látjuk az értelmét. Nem értjük, hogy a mindenható Isten, aki azonnal megtehetne dolgokat, miért késlekedik. Azt érezzük, hogy minden várakozás elvesztegetett idő! És mivel annak mi is tudatában vagyunk, hogy ez a földi életünk rövid (különösen amikor várakoznunk kell) akkor igen erősen ingerültek, haragosak és bizalmatlanok leszünk az Úrral szemben, mert úgy látjuk, hogy ennek a rövid életünknek értékes részeitől foszt meg miközben várakoztat! Az ószövetségi hívők is gyakran feltették ezt a kérdést „Uram, még meddig tart ez? Végképp elfelejtkeztél rólam? Meddig rejted el arcodat előlem?” (Zsoltárok 13:2) „Meddig kiáltsak még, ó, Uram, és nem hallgatsz meg?” (Habakkuk 1:2) Isten igéjének a válasza azonban bátorít a várakozásra: „Jó csöndesen várni az Úr szabadítására.” (Jeremiás Siralmai 3:26) Isten igéje pedig ezúttal is igaznak bizonyul, mert az Úr szólt Illéshez miután kiszáradt a patak. Nem várta meg, hogy szomjan haljon. Nem akkor szólt amikor már Illés nem tudott volna eljutni a legközelebbi vízforráshoz. Az Úr megfelelő időben szólt és a legjobb megoldást, szabadítást készítette Illés számára. Kérdés, hogy Illés kivárja-e. Láthatjuk Saul király példáját, aki nem várta meg Sámuel próféta érkezését, hanem kezébe vette a probléma megoldását, bemutatta az áldozatot, amire nem volt joga és ezzel elindult azon az úton ami a vesztébe vezetett (1Sámuel 13:7-14). Úgy tűnt számára, hogy Sámuel késik és nem várt. Pedig Sámuel nem késett. Ugyanilyen elgondolkodtató Sára és Ábrahám sietsége, türelmük elfogyása, amikor Hágárban látják az eszközt az Úr ígéretének a beteljesedésére, hogy gyerekük szülessen. Máig tartó konfliktust okozott az, hogy kezükbe vették a probléma megoldását. Pedig az Úr többszörösen biztosította őket, hogy meg fogja áldani magzattal, aki Sárától születik. A kellő időben be is teljesítette ígéretét. (1Mózes 16. rész és 21.rész)  Az Úr nem késik, csak nekünk tűnik úgy sokszor: „Nem késik az ígérettel az Úr, még ha némelyek késedelemnek tartják is, hanem hosszútűrő irántatok, nem akarva, hogy némelyek elvesszenek, hanem hogy mindenki megtérésre jusson.” (2Pt 3:9). Tehát nem késett el az Úr hanem a megfelelő időben, szólt Illéshez és elmondta neki a szabadulás útját, az ő legjobb megoldását: „Kelj föl, menj el… megparancsoltam … hogy gondoskodjék rólad” (1Királyok 17:9).

2. A várakozás nehézsége abból is adódik, hogy a végén nem mindig látszik emberileg kellemesnek, kényelmesnek, vonzónak az Úr szabadítása. Illés számára igen meredeken hangzott emberi szemmel nézve a következő lépés. Talán már kezdte megszokni a Kérit patak mellett, kezdte élvezni az egyedüllétet és az Istennel való csendes közösséget, az elmélkedés lehetőségét. Talán mér el tudta képzelni azt, hogy itt töltse a várakozási idő hátralevő részét. Csak a vízszükségletéről kellene gondoskodjon az Úr, csak azt kellene kirendelje. Minden egyéb jó így. Az Úr ad meredek dolgokat a mi éltünkbe is amihez kezdünk hozzászokni egy idő után és szeretnénk, hogy ne változzon. De az Úr épp azt látja szükségesnek és jónak, hogy további változásokat hozzon. Illés esetében igen nagy változás következik. Induljon és menjen el Sareptába, ami Szidonhoz tartozik és ott egy özvegyasszony fog gondoskodni róla. Ha nehéz parancsnak tűnt a Kérit patakhoz elvonulni, akkor ez most jóval nehezebb parancs, a következő okok miatt:
A) Sarepta Izrael földjén kívül esik, tehát pogányok élnek benne. Egy zsidó számára igen nehéznek tűnhet elhagyni az ígéret földjét, az atyák földjét és pogányok, bálványimádók között tartózkodni. Azonban nem akárhová küldi a pogányok közé, hanem a Szidonhoz tartozó Sareptába. Milyen összefüggés jut eszünkbe erről? Igen, Jezábel. Ő innen származik. Na ne… Miért épp ide? A legutálatosabb bálványimádás földjére, amit Jezábel Izraelben is elterjesztett. Nem mindig értjük Isten útját, de elhisszük-e, hogy ő elég bölcs és tudja mit tesz. Ne feledjük el, hogy Aháb király és Jezábel mindenütt kerestette Illést. Azt valószínűleg egyikük sem gondolta volna, hogy Illés épp Szidon földjén rejtőzzön. De ha gondoltak is rá, láthatjuk Isten végtelen hatalmát és dicsőségét, abban ahogy az ellenség területén rejti el a szolgáját és nem találják meg. 
Mellesleg a Sarepta szó egyik jelentése – kohó, olvasztókemence. Illés számára nem lehet túl könnyű ezzel a jelentéssel is szembenézni. A kohóban várakozni tovább? Elég meleg van már így is!
B) Ez a megoldás további várakozásról szól. Aminek a körülményei ismeretlenek, és talán nehezebbek. Mindennél rosszabb az ismeretlen. Megint elvesztegetett idő? Még meddig? Az eddig felsoroltakon kívül azért nehéz a várakozás, mert nem látjuk, hogy Isten szemszögéből ez az egyik legfontosabb része az életünknek. Miért? Hogyan? Azért mert az Úr a várakozások alatt formál nagyon sokat. A várakozások által érezteti a legjobban azt, hogy szükségünk van valakire. Ha szeretnénk, hogy a várakozás egy kicsit könnyebben teljen, akkor nagyon fontos egy jó társaság, akivel lehet beszélgetni, ismerkedni. Ha autóban utazunk és várakozni kell, hogy célba érjünk, akkor telik jobban az idő, ha van egy vagy több jó beszélgető partner. Ha vonatra, buszra, repülőre várunk, akkor telik könnyebben, ha van kivel beszélgetni. Az Úr többek között azért készíti számunkra a várakozási időket, hogy legyen lehetőségünk vele beszélgetni, vele időt tölteni. Amikor nem tehetünk mást és várnunk kell valamire, a várakozást nagyon hasznosan lehet tölteni. Ennek van egy további vonatkozása. Ha szeretnénk jobban megismerni az Urat, akkor fontos, hogy időt töltsünk vele, kommunikáljunk és így megértsük jobban az ő akaratát. Fontos megérteni, hogy ő szeret, és miután Krisztust értünk áldozta és megszabadított a bűneinkből, át akar formálni, hogy az ő dicsőségére éljünk. Azt akarja, hogy eszközök legyünk a kezében, amik által megdicsőíti magát. Az eszközökön pedig sokat kell formálni, alakítani, hogy jól használhatók legyenek. Miközben mi úgy látjuk, hogy csak várakozunk, és elveszítjük az időt, aközben az Úr lehetőséget kínál a vele való bensőséges közösségre és ezáltal arra a formálódásra, amit mi magunk is szeretnénk. Szeretnénk szentek, engedelmesek, az Úrban bízók lenni, és nem vesszük észre, hogy az Úr pont ezt munkálja bennünk a várakozások által. Illés talán megértette, ezért ment, ahová az Úr küldte.  
C) A Kérit pataktól Sareptáig kb 100-150 km-t kell utazni és nem jár repülő, sem busz, sem vonat, de valószínűleg még egy szamara sincs Illésnek, vagyis gyalog kell megtenni az utat. Nem aszfalt, vagy kövezett úton, nem szép zöld pázsiton, hanem pusztán, kiszáradt, sivár földön keresztül. Az Úr nem beszél arról, hogy az úton lesz-e vendéglő, ahová be lehet térni enni, vagy lesz-e víz, amit inni.  Nincsenek részletek, egy dolgot látunk biztosra, hogy Illés elmegy és eljut Sareptába. Ugyanakkor azt is látjuk, hogy igen szomjas és éhes mire odaér. Az utazás is egy várakozás: mikor ér már oda? És mit tanulhat az út alatt?

D) Egy pogány özvegyasszony kell gondoskodjon róla? Illés először is férfi. A teremtés rendje által alapvetően a férfi kell gondoskodjon a nőről megélhetés szempontjából. Most az Úr miért fordítja ezt meg Illés számára? Nem megalázó? Mit akar ezzel? Egy dologban biztosak lehetünk: azt akarja, hogy ne a szabályokban, bízzon, ne az eszközökben, hanem magában az Úrban. Az ember ugyanis nagyon hajlandó az Urat az ő törvényével, rendeléseivel felcserélni és ha már jól tudja az Isten törvényét, rendeléseit, akkor nincs szükség rá, a mindenható Istenre. Az Úr pedig pont ebből szeretne kigyógyítani minket. Ez is egy nagyon fontos terület a formáltatásunkban. Aztán illés zsidó férfi, aki nem vállalhat asztalközösséget pogányokkal a zsidó hagyományok szerint! Hát még egy pogány asszonnyal? De ha eltekintünk a zsidóságától, a mai keresztyén erkölcsi normák szerint is igen problémás egy férfinak odaköltözni egy özvegyasszonyhoz és nála lakni hosszú időn keresztül. Miért teszi ezt az Úr? A fentebb már felsorolt dolgok miatt. Mert azt szeretné, hogy benne bízzunk, ne a jól betanult szabályok teljesítésében.

E) Hogy fogja megtalálni, felismerni az özvegyasszonyt? Az Úr elfelejtette megadni a nevét, pontos címét és telefonszámát, esetleg e-mail címét, facebook elérhetőségét. Hogy fogja megtalálni? Isten válasza. Bízz bennem, én vezetlek. Várj türelmesen és mindent meg fogsz látni és tapasztalni. 


3. Mire jó tehát a várakozás? Sok mindenre. Arra, hogy Isten formáljon alatta. Arra, hogy időt töltsünk vele. De különösen arra jó, hogy a végén meggyőződhessünk Isten hűségéről, szeretetéről, ígéreteinek a pontos beteljesedéséről. Illés elindul. Nekivág a 3, 4 vagy akár 5 napos gyaloglásnak. Hosszú várakozás, de lám a végén megérkezik. Ott van Sarepta kapujában. Éhesen és szomjasan, azonban egy kellemes meglepetés vár rá. Egy özvegyasszonyt lát, aki fát szedeget a városkapu előtt. Nahát! Vajon ő az? Nem tudom, hogy miről lehetett felismerni az özvegyasszonyokat abban az időben, de biztos volt valami jel, amiről fel lehetett. Az ige arról beszél, hogy Illés ezt egyértelműen látja. Már csak az nagy kérdés, hogy vajon ő-e az? Meg kell tudni. Illés azért jött, hogy az özvegyasszony gondoskodjék az alapvető szükségeiről – étel, ital. Tehát meg kell próbálni – ha kér tőle vajon ad-e. És látjuk a csodát, Isten ígéretének beteljesedését nagyon isteni módon. Az asszony ad. Nem a feleslegéből, nem a dúsgazdagságából, hanem a létminimumból. És ez neki is egy hatalmas hitbeli lépés. Illés elmondja neki Isten ígéretét. Miért hinne egy pogány özvegyasszony az Úr ígéretének? Hát azért, mert Isten elvégzi a szívében, hogy higgyen és engedelmeskedjen. Összetéveszthetetlenül Isten munkája. Milyen megnyugtató, milyen örömteli látvány. Ettek naponként és az olajos-korsó nem ürült ki a lisztes-véka nem fogyott ki. Mire jó a várakozás? Arra, hogy meglássuk Isten ígéretének beteljesedését és ezáltal megerősödjünk a belé vetett bizalmunkban, hitünkben. Arra jó, hogy a bizalmunk olyan meggyőződéssé erősödjön, ami kitart a próbák alatt, ami keresztül segít a nehézségeken, mélységeken, ami segít odaszánni magunkat eszköznek az Úr kezébe és ami elsegít a célig, az örök dicsőségig. Következtetés: ne féljünk a várakozástól, ne kerüljük, ne adjuk fel saját kezünkbe véve a problémák megoldását, hanem tartsunk ki és várjuk meg az Úr szabadítását. Ámen.   
